Jens Kirk (V), 2007-03-20:
Tak til Enhedslisten for denne forespørgsel.
I Venstre mener vi faktisk, at der i denne regerings tid er gjort utrolig meget for at få et mere bæredygtigt fiskeri og en langt bedre udnyttelse af Danmarks fiskerirettigheder.
Forespørgslen kunne for os såmænd godt nærmest være en redegørelse.
»Ny Regulering« af 2005 er kommet godt fra start her i 2007.
FKA gør, at den enkelte fisker ved, hvor mange fisk man har, og derfor ikke som før behøver at fare ud og fange dem.
Nu afgør man selv, hvornår man vil fange sine fisk og kan gøre det i løbet af færre rejser, hvilket alt andet lige vil medføre, at udsmid kan undgås.
Muligheden for puljefiskeri vil yderligere medføre bedre muligheder for mere økonomisk bæredygtigt fiskeri.
Små FKA'er kan samles på færre fartøjer.
Byttemuligheder hjælper også her.
Kort sagt: Fiskeriet kan nu drives meget mere markedsøkonomisk.
Der er genopretningsplaner.
Torsken har fået det bedre, lyder det fra fiskerne omkring Nordsøen.
Kommissionen siger, at genopretningsplanen er slået fejl og beder derfor om input til, hvordan forvaltningen kan gøres bedre.
Om det er biomassen eller fiskedødeligheden, der fremover skal være målestok for, hvordan planen er, står endnu hen i det uvisse.
Men det er glædeligt, at de regionale råd høres af Kommissionen, inden en bestemmelse tages.
Også for rødspætter og tunger kan der nu fattes mod; en ny forvaltningsplan er under udarbejdelse.
Ikke mindst i den sydlige del af Nordsøen vil der være behov for dette for at mindske fangsten af de små rødspætter i forbindelse med tungefiskeriet.
Større selektivitet er der også sat fokus på.
Der er indført Bacomanet i Østersøen, der er selektive paneler, og vi er vel snart ved at være så langt i forskningen, at vi, når vi prøver på at fange en fisk, ved, om den ved fangsten vil svømme opad, nedad eller ud til siden.
Så langt er vi vel snart kommet med den redskabstype, vi har.
Der var ministerens arbejde under fiskeriforhandlingerne før jul 2006, hvor man ville have torsk med kun som bifangst.
Det blev heldigvis afværget.
Større maskestørrelser bør medføre flere havdage og ikke det modsatte, som man næsten har indtrykket af at Kommissionen synes var det rigtige.
Heldigvis ser det nu ud til, at Kommissionen også begynder at forstå dette, som for alle andre almindelige mennesker er sund fornuft, nemlig at den, der har de største netstørrelser, også burde have de fleste havdage.
Forskning og udvikling, fiskerireformen, er omtalt af fødevareministeren.
Her er der måske et sted, hvor jeg er lidt uenig med ham.
Når han siger udkantsområderne, mener jeg sådan set, at vi skulle sige kystområderne i stedet for; det kunne være i Nordjylland, i Vestjylland, i Sønderjylland eller i Østjylland.
Der er intet, der er yderområder i Danmark for mig at se.
Bedre tilrettelagt kontrol, gerne mindre bureaukratisk: Det prøver man allerede nu at gøre ved at forenkle det.
Vi sender f.eks. kontrollører med ud, og der har det jo vist sig, at det er de danske fiskeres fangst, der stemmer bedst overens med det, der står i journalerne.
Der er en god overensstemmelse.
Fremtiden: Flåden er ved at være tilpasset kvoterne, fremtidens fiskere kan leve af at fiske på havene, ligesom akvakultur vil vinde mere frem.
Eller med andre ord: Fiskeriet er under tilpasning, så fiskerimuligheder og fiskere passer sammen.
I den forbindelse skal jeg på vegne af Venstre, Det Konservative Folkeparti og Dansk Folkeparti fremsætte følgende: Forslag til vedtagelse
»Folketinget konstaterer, at der med aftalen om »Ny Regulering« i 2005 og »Handlingsplanen for Fiskeri og Akvakultur« i 2006 er skabt grundlag for en ny fremtid for erhvervet.
Erhvervet står efter mange års stagnation over for en betydelig økonomisk og strukturel udfordring.
Folketinget ønsker, at udviklingsordningerne for erhvervet bidrager til at skabe det størst mulige vedvarende økonomiske udbytte af den danske fiskeri- og akvakultursektor som grundlag for væksten i kystkommunerne og de mindre fiskerisamfund.
Samtidig skal forskningsindsatsen målrettes en løsning af de væsentligste bæredygtighedsproblemer i fiskeriforvaltningen i EU og nationalt, herunder det uacceptable tab af konsumfisk, der finder sted i en række fiskerier.
Folketinget konstaterer, at »Ny Regulering« har fastlagt fordelingen af fiskeressourcerne og styrket grundlaget for økonomisk vækst i fiskerisektoren og opfordrer regeringen til herefter at prioritere en udvikling i fiskeriforvaltningen, der kan fremme bæredygtigheden af dansk fiskeri.«